
	Ток састанка:
Помоћник министра у Министарству државне управе и локалне самоуправе, Ивана Савићевић, уводним речима поздравила je све присутне, представнике синдиката и представнике министарстава и указала да је основ за доношење новог Посебног колективног уговора за запослене у аутономним покрајинама и јединицама локалне самоуправе у члану 6. став 3. Закона о запосленима у аутономним покрајинама и јединицама локалне самоуправе којим је прописано да Посебан колективни уговор за територију Републике Србије закључују Влада, удружење послодаваца и репрезентативни синдикати основани за територију Републике Србије. С тим у вези, навела је да је Стална конференција градова и општина (СКГО) поднела иницијативу за утврђивање услова за учествовање у преговорима за закључивање ПКУ и да је у току утврђивање испуњености услова у ком смислу ће након доношења решења министра, СКГО приступити преговорима за закључивање Посебног колективног уговора. 
Представница Синдиката управе, Милена Чипак, обратила се присутнима и истакла незадовољство у вези учествовања СКГО-а преговорима за закључивање ПКУ. Према њеним речима, СКГО није капитални власник јединица локалне самоуправе и исто не издваја сопствене приходе за свој рад, као репрезентативни синдикати, већ користе средства из буџета Републике Србије. Она је навела да представници Синдиката управе не виде основ учешћа овог удружења у закључењу ПКУ. Такође, обавестила је присутне, да је договор представништва овог синдиката, да уколико дође до тога да СКГО буде члан у преговорима за закључење ПКУ, Синдикат управе Србије ће иступити из преговора. Поводом наведеног, указала је да је Синдикат управе тражио састанак Преговарачког тима за закључивање ПКУ за запослене у АП и ЈЛС са министром Министарства државне управе и локалне самоуправе. 
Ивана Савићевић навела је да се основ за приступање СКГО налази у члану 6. став 3. Закона о запосленима у АП и ЈЛС и уколико се утврди да ово удружење послодаваца испуњава услове у складу са наведеном одредбом има право да учествује у преговорима, што  може бити конструктивно у смислу да могу указати на разне проблеме на терену и допринети да се закључи квалитетнији ПКУ. Договорено је да се крене у разматрање предлога Посебног колективног уговора за запослене у АП и ЈЛС, који су доставили синдикати, док се не реши наведено. 
Поводом члана 1. став 1. Предлога договорено је да се одредба терминолошки усклади са текстом Закона, док је поводом става 2. Ивана Савићевић изнела да је по њеном мишљењу ова одредба вишак, јер овај уговор већ нешто утврђује што је повољније, а поред тога он и разрађује постојећа законска решења. По њеном мишљењу наведену одредбу би требало преформулисати на начин да се Колективним уговором код послодавца могу утврдити већа права и повољнији услови рада од права и услова који су утврђени законом. 
Члан  3. став 2. треба изменити, јер послодавац у смислу закона и овог уговора је аутономна покрајина, односно јединица локалне самоуправе. 
У вези става 3.овог члана Ивана Савићевић указала је да је ово био захтев и синдиката у преговорима за закључење ПКУ за државне органе, али да то није у складу са законом, јер је однос између аката различите правне снаге дефинисан законом. Такође, ни став 4.овог члана није у складу са законом, јер одлука о проширеном дејству колективног уговора се односи на послодавце који нису послодавци у смислу уговора, а не на запослене. 
На захтев синдиката да се колективни уговор примењује само на запослене који су чланови синдиката, представница Министарства за рад, запошљавање, борачка и социјална питања је указала на одредбу Закона о раду, према којој се колективни уговор односи на све запослене. Ивана С. додала је да захтев да се ПКУ односи само на синдикате могућ је само када се донесу адекватни прописи који ће уређивати ову материју и који ће омогућити запосленима који не желе да буду чланови синдиката да своја права која би остварили као чланови синдиката, остварују преко савета запослених. Што значи да је овај захтев тренутно неприхватљив.

Поводом члана 4. став 2. договорено је да се наведене одредбе ускладе са одредбама Закона.
У вези члана 5. став 1. усаглашено је да треба брисати писмено обавештење и у ставу 2., доодати могућност покретања поступка код Жалбене комисије и надлежног суда.

Члан 6. став 1. Потребно је изменити, тако да гласи- Запослени заснива радни однос на неодређено и одређено време. 

Став 2. је супротан закону, јер лица која су ангажована на уговору о волонтирању нису у радном односу, већ је то уговор ван радног односа, а закон говори о волонтерима као лицима на уговору о стручном оспособљавању без накнаде. Овај захтев су изнели и синдикати за закључивање ПКУ за државне органе, али је одбијен као незаконит, навели су чланови Преговарачког тима.
Што се тиче предлога у ставу 3.овог члана, синдикати су изнели потребу за овим захтевом из  разлога што код пријема на одређено време, због замене одсутног запослног или због привремено повећаног обима посла, запошљавају се људи који немају знања из потребне области рада, већ се обучавају све време док им траје радни однос. Предлог Иване С. је да се преформулише наведени став тако да гласи - У радни однос на одређено време може се примити лице које испуњава услове у погледу врсте и степена стручне спреме, потребног радног искуства, као и оспособљености за самосталан рад на том радном месту. 

У погледу начина доношења правилника, закон је дефинисао која је процедура за усвајање Правилника о систематизацији радних места.
Члан 7. и предлог синдиката да Правилник доноси надлежнии орган код послодавца, односно лице утврђено законом или општим актом послодавца, односно колективним уговором код послодавца, И. С. је изнела да је то неприхватљиво из разлога што је по Закону утврђено да Правилник увек доноси надлежни орган код послодавца, да не може општим актом и уговором да се одређује ко ће донети Правилник. 
У вези става 2. овог члана и захтева да послодавац поред мишљења тражи и сагласност репрезентативног синдиката на предлоге Правилника и општих аката, према речима Милене Чипак послодавци не траже сагласност синдиката или доставе правилник на мишљење тек након усвајања од стране већа. С тим у вези указано је да за Правилник о систематизацији Закон не прописује да је потребна сагласност, већ мишљење синдиката у вези са чим, мишљење не може бити саставни део Правилника. 

У складу са. чланом 7 став 4. преформулисати тако да гласи- Уколико синдикат не тражи мишљење синдиката, синдикат је дужан да непоштовање овог члана пријави Управној инспекцији и да покрене оцену законитости Правилника. 

Члан 7. став 5. брисати. 

Члан 7а брисати јер је саставни део члана 6.

У вези члана 9. став 2. изменити речи социјални статус, у радно правни, тако да одредба гласи- представник репрезентативног синдиката има право да присуствује састанцима послодавца када је у питању материјални и радно правни статус запослених. Такође, присутни су се сложили да је потребно средити остатак текста, јер се понављају реченице. 

Члан 11. став 4. предлога ПКУ да запослени кога послодавац упути на стручно оспособљавање и усавршавање, има право на накнаду плате као да се налази на раду, накнаду трошкова стручног оспособљавања и усавршавања, котизације и набавке уџбеника, односи се на плаћено одсуство због стручног оспособљавања, па с тим у вези, овај предлог је потребно доставити помоћници министра која је руководилац сектора за стручно оспособљавање и усавршавање да се изјасни поводом наведеног. 

Поводом предлога у члану 14.став 4. да непосредни руководилац мора запосленог да обавести о промени његовог распореда радног времена у писменом облику, представница Министарства за рад је указала на члан 56. Закона о раду према којем је руководилац дужан да обавести запослене о распореду и промени распореда радног времена најмање пет дана унапред, осим у случају увођења прековременог рада, који не прописује да  руководилац писмено обавештава запосленог. Исто се односи и на предлог у ставу 2.овог члана да изузетно послодавац може да обавести запослене о распореду и промени распореда радног времена у краћем року од пет дана, али не краћем од 48 часова унапред, у случају потребе посла услед наступања непредвиђених околности.
И. Савићевић је навела да се распоред радног времена утврђује уговором о раду, а за запослене у државним органима одлуком о радном времену. Милена Чипак је указала на проблем са терена у вези намештеника и на честу промену радног времена. Поводом наведеног, представници министарстава су изнели да уколико је у питању сменски рад онда је то наведено у уговору о раду, а ако је у питању прерасподела радног времена, као у здравству, онда се то утврђује на месечном нивоу. Одлуку о распореду радног времена уводи послодавац, а уколико промени распоред радног мора да обавести запосленог 5 дана унапред. Наведено би требало дефинисати на начин да се обавеже послодавац да 5 дана унапред обавести запосленог о промени радног времена или ако је у питању сменски рад, онда месец дана унапред да утврди радно време.
Члан 15. ће бити формулисан са Управом за безбедност и здравље на раду чији ће представници бити позвани да присуствују неком од наредних састанака.  

Члан 16. представља усклађивање са законом у ком мсилу треба средити члан. 

Члан 17а и 17б. Преписати из Закона. 
У вези члана 18. и предлога синдиката да уколико запослени није искористио годишњи одмор кривицом послодавца, послодавац је дужан да му исплати накнаду штете за неискоришћени годишњи одмор у висини утврђеној у тачки 1 овог члана, Ивана Савићевић је рекла да је Законом прописано да је послодавац у обавези да омогући запосленом коришћење и да све што можемо јесте да запосленог обавежемо да искористи одмор, али не и да овде прописујемо накнаду и висину штете за неискоришћени одмор. 

У вези члана 19. став 1. тачка 18. Предлога потребно је овај захтев синдиката прецизирати, односно ограничити сроднике до одређене праве односно побочне линије сродства.
У ставу 2. овог члана додати да се члановима уже породице сматра и пасторак, а у ставу 7. преформулисати као што је у сада важећем ПКУ- Општим актом код послодавца утврђују се и други случајеви у којима запослени остварује право на плаћено одсуство. 
У вези члана 20. Предлога синдикат је да дода носи став 3. који представља усклађивање са текстом ПКУ за државне органе. 
У вези члана 25. истакнуто је да наведени предлог захтева додатна финансијска средства у погледу којих је потребно да се изјасни Министарство финансија са напоменом да се Колективним уговором код послодавца дефинишу систематски прегледи, највише до 1/3 просечне месечне зараде. 

У члану 30. став 3. је потребно брисати јер је право запосленог на систематски преглед уређен у члану 25. ПКУ.

Следећи састанак је заказан за четвртак, 21. фебруар 2019. године са почетком у 11 часова у Министарству државне управе и локалне самоуправе.



